Regionsudvalgets udtalelse om "Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet: eEurope 2002"

(2002/C 107/11)

REGIONSUDVALGET har -

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet (KOM(2000) 890),

under henvisning til Rådets beslutning af 31. januar 2001 om i henhold til artikel 265, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse herom,

under henvisning til præsidiets beslutning af 13. juni at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til forslag til Regionsudvalgets udtalelse (CdR 88/2001 rev. 3), som blev vedtaget af Underudvalg 7 den 1. oktober 2001 med Jörg DUPPRÉ som ordfører,

under henvisning til Regionsudvalgets udtalelse om Et europæisk initiativ inden for elektronisk handel (CdR 350/97 fin)(1),

under henvisning til Regionsudvalgets udtalelse om En fælles ramme for elektroniske signaturer (CdR 332/98 fin)(2),

under henvisning til Regionsudvalgets udtalelse om Samhørighed og Informationssamfundet (CdR 270/97 fin)(3),

under henvisning til Regionsudvalgets udtalelse om Lokalt og regionalt samarbejde om beskyttelse af børn og unge mod mishandling og omsorgssvigt i Den Europæiske Union (CdR 225/99 fin)(4) og henstillingerne fra Regionsudvalgets seminar om Lokalt og regionalt samarbejde om beskyttelse af børn mod mishandling den 4. december 1998 (CdR 326/98 fin) -

på den 41. plenarforsamling den 14. og 15. november 2001, mødet den 14. november, enstemmigt vedtaget følgende udtalelse:

Regionsudvalgets synspunkter og henstillinger vedrørende Kommissionens meddelelse

1. Regionsudvalget kan ligesom Kommissionens meddelelse konstatere, at nye former for kriminalitet, der betjener sig af de nye informations- og kommunikationsteknikker, kan lægge alvorlige hindringer i vejen for Europas overgang til informationssamfundet.

2. Regionsudvalget er enig med Det Europæiske Råd og Europa-Parlamentet i, at computerrelateret kriminalitet er en trussel, som må imødegås med overnationale tiltag, eftersom cyberkriminelle ikke standser ved de nationale grænser, men udnytter muligheden for strafunddragelse ved at operere fra andre lande.

3. Regionsudvalget hilser derfor med tilfredshed, at Kommissionen nu med sin meddelelse har taget det første skridt og har nedfældet hovedlinjerne i et udkast til arbejdsprogram vedrørende nøgleproblemstillinger på området - et arbejdsprogram, som dels beskriver behovet for handling i detaljer, dels indeholder en egentlig handlingsplan.

4. Regionsudvalget tager til efterretning, at Kommissionen på denne måde konkretiserer de opgaver, den blev pålagt på Det Europæiske Råds samling i Feira med henblik på forbedring af netsikkerheden og bekæmpelse af cyberkriminalitet (eEuropa), samt at Kommissionen deler indsatsen op i lovforanstaltninger og ikke-lovforanstaltninger.

5. Regionsudvalget understreger, at modforanstaltningerne skal have meget vide rammer, eftersom computerrelateret kriminalitet hele tiden antager nye former og tager nye teknikker i anvendelse, som forvolder mere og mere skade, hvilket har betydning for befolkningens accept og udnyttelse af informationssamfundet.

6. Regionsudvalget er enig med Europa-Parlamentet og Kommissionen i, at der ved bekæmpelsen af computerrelateret kriminalitet bør tilstræbes en balance mellem på den ene side sikkerhedsaspekterne og på den anden side ytrings- og informationsfriheden.

7. Regionsudvalget henviser til, at lokale og regionale myndigheder berøres af computerkriminaliteten på to leder: både som ofre for og som aktive deltagere i bekæmpelsen af denne form for kriminalitet.

8. Regionsudvalget fastslår i den forbindelse, at de lokale og regionale myndigheder inden for f.eks. social- og sundhedsvæsenet ofte indsamler og forvalter særligt følsomme persondata, på kulturområdet er med til at beskytte ophavsret for sig selv og andre, og med hensyn til forsyningspligtydelser stiller faciliteter til rådighed, så disse lettere kan nå ud til borgerne via informationsnettene.

9. Regionsudvalget understreger, at en effektiv bekæmpelse af computerrelateret kriminalitet derfor ligger det stærkt på sinde.

10. Regionsudvalget påpeger, at regioner og kommuner er ansvarlige for uddannelsesinstitutionerne og for øjeblikket sætter betydelige finansielle midler ind på at tilvejebringe forudsætningerne for etablering af informationsteknologiske undervisningsformer (undervisning via Internettet), og foreslår derfor iværksat tiltag (software, grænseoverskridende erfaringsudveksling, chat rooms) med sigte på at informere eleverne om informationssamfundets sikkerhedsaspekter og følgerne af computerrelateret kriminalitet.

11. Regionsudvalget konstaterer desuden, at informationssamfundet åbner nye muligheder for civilsamfundet og det regionale og kommunale demokrati. Da "borgernettene" ofte har høje "brugertal", er risikoen ekstra stor for kriminel manipulation ude fra af racistisk eller ekstremistisk art; der består derfor en risiko for, at tilliden til disse tjenester (i fremtiden også gennemførelse af valg ad elektronisk vej) undergraves.

12. Regionsudvalget henleder endvidere opmærksomheden på, at justitsmyndighederne nogle steder er underlagt de lokale og regionale myndigheder. Selv hvor dette ikke er tilfældet, kræver opsporingen af gerningsmænd og (når det drejer sig om børnepornografi) af brugere af kriminelt indhold ofte en mobilisering på lokalt plan. Det må derfor sikres, at justitsmyndighedernes personale er tilstrækkelig godt forberedt på denne opgave og således i givet fald gives en passende uddannelse.

13. Regionsudvalget minder i denne forbindelse om sine udtalelser om bekæmpelse af børnepornografi(5).

14. Det tilskynder til, at der iværksættes kampagner (software, chat rooms) med det formål at skabe øget bevidsthed om kriminelle forhold og for at vise brugerne, hvordan de kan beskytte sig mod kriminalitet.

15. Det henleder opmærksomheden på, at nettenes stadig større udbredelse styrker sammenholdet i Fællesskabet såvel som regioners og kommuners indbyrdes bånd og netværk, og at det må forhindres, at denne for den europæiske integration så vigtige udvikling ikke bremses af computerrelateret kriminalitet.

16. Regionsudvalget bifalder således de i meddelelsen fremsatte synspunkter og forslag.

17. Det slår til lyd for, at der tages hensyn til de særlige regionale og kommunale synspunkter i forbindelse med gennemførelsen af handlingsprogrammet, samt at repræsentanter for de lokale og regionale myndigheder inddrages i den praktiske gennemførelse.

18. Det hilser forslaget om at oprette et europæisk forum til bekæmpelse af computerrelateret kriminalitet velkommen.

19. Det kræver, at repræsentanter for lokale og regionale myndigheder inddrages.

20. Endelig understreger Regionsudvalget, at det vil beflitte sig på at følge gennemførelsen af de i meddelelsen nævnte delforslag.

Bruxelles, den 14. november 2001.

Jos Chabert

Formand for

Regionsudvalget

(1) EFT C 180 af 11.6.1998, s. 19.

(2) EFT C 93 af 6.4.1999, s. 33.

(3) EFT C 64 af 27.2.1998, s. 20.

(4) CdR 225/1999 fin - EFT C 57 af 29.2.2000, s. 46.

(5) CdR 225/1999 fin - EFT C 57 af 29.2.2000, s. 46.